22. ΝΟΜΟΘΕΤ. ΔΙΑΤΑΓΜΑ υπ’ αριθ. 4001 της 23/31 Οκτ. 1959 Περί διατάξεων τινων αναφερομένων εις την εμπράγματον ασφάλειαν, την πτώχευσιν και την αναγκαστικήν εκτέλεσιν. Άρθρ.1.-Η διάταξις του άρθρ. 1282 του Αστικού Κώδικος όσον αφορά εις τα παραρτήματα τα πληρούντα τους όρους του άρθρ. 959 Α.Κ. εφαρμόζεται επί πάσης ανεξαιρέτως υποθήκης ή προσημειώσεως, είτε αύτη χορηγείται βάσει των διατάξεων του Αστικού Κώδικος, είτε χορηγείται δυνάμει του Νόμ. 4112. Άρθρ.2.-Επιφυλλασσομένης της περιπτώσεως του άρθρ. 52 παρ. β΄ του Ν.Δ. της 17.7.1923 «περί ειδικών διατάξεων επί ανωνύμων εταιρειών», το κύρος των υπέρ του Ο.Χ.Ο.Α. ή Τραπέζης εφεξής εγγραφομένων και δυνάμει οιουδήποτε τίτλου υποθηκών, ως και των υπέρ αυτών εγγραφομένων προσημειώσεων και συνιστωμένων ενεχύρων, δεν θίγεται εκ της μετά την ημέραν της εγγραφής ή μετά την σύστασιν του ενεχύρου κηρύξεως της πτωχεύσεως του οφειλέτου. Άρθρ.3.-Η κατά το άρθρ. 57 εδαφ. 2 Ν.Δ. 17.7.1923 «περί ειδικών διατάξεων επί ανωνύμων εταιρειών» επιταγή προς πληρωμήν αρκεί να περιέχη την εν τω κατά το άρθρ. 50 συμβολαιογραφικώ εγγράφω περιεχομένην περιγραφήν του ενυποθήκου ακινήτου, της κατ’ άρθρ. 969 Πολ. Δικονομίας οριζομένης περιγραφής του πλειστηριαζομένου περιλαμβανομένης μόνον εν τω προγράμματι πλειστηριασμού. Άρθρ.4.-(Προστίθεται παρ. 2 εις άρθρ. 38 του Π.Δ. της 24/27 Αυγ. 1931). Άρθρ.5.-1.Η κατά το άρθρ. 955 της Πολ. Δικονομίας αναβολή, είτε εφ’ άπαξ είτε τμηματικώς διδομένη, κατ’ ουδεμίαν περίπτωσιν δύναται να υπερβή το εν έτος από της αρχικώς δια το αναβληθέντα πλειστηριασμόν ορισθείσης ημέρας. 2.Η διάταξις της παρ. 1 δεν εφαρμόζεται επί εκτελέσεων κατ’ αγροτών ως και επί εκτελέσεων βάσει απαιτήσεων προγενεστέρων της ισχύος του παρόντος. Άρθ.6.-1.Επί κατατάξεως του Ο.Χ.Ο.Α. ή Τραπέζης επί του εκπλειστηριάσματος κινητού ή ακινήτου, ο επί του πλειστηριασμού υπάλληλος, παρά την γενομένην ανακοπήν της εν τω πίνακι κατατάξεώς των καταβάλλει εις τον καταταγέντα Ο.Χ.Ο.Α. ή Τράπεζαν το ποσόν δι’ ο κατετάγησαν μετά των μέχρι της ημέρας της καταβολής τόκων, ή μέρους τούτων εν ανεπαρκεία του υπολοίπου του εκπλειστηριάσματος, επί παραδόσει παρ’ αυτών τραπεζιτικής εγγυητικής επιστολής ή εγγυητικής επιστολής παρά του Ο.Χ.Ο.Α. απευθυνομένης προς τον επί του πλειστηριασμού υπάλληλον και καλυπτούσης την περίπτωσιν της δια τελεσιδίκου αποφάσεως αποδοχής εν όλω ή εν μέρει της ασκηθείσης ανακοπής. 2.Η διάταξις της παρ. 1 εφαρμόζεται και επί των προ της ισχύος του παρόντος γενομένων κατατάξεων. Αι διατάξεις του άρθρ. 6 διετηρήθησαν εν ισχύϊ δια του άρθρ. 52 περίπτ. 22 του Εισαγ. Νόμου Κώδ. Πολιτ. Δικον. Β.Δ. 657/1971 (τόμ. 10 σελ. 151). 